陪守齋至玉湖書院作
作者：陳鑒之
朝代：宋

paragraphs: 天垂大溪碧，近樹齊遠山。
水氣涵野色，縹緲亭數間。
維昔文節公，孤標凜群姦。
飄然兩屐齒，雲巖遍躋攀。
此地足佳致，差不遠市闤。
壽峰顧而喜，築屋娛親顔。
吳興富臺榭，往往携歌鬟。
公獨抱書來，小舟破潺湲。
花澹水紋麗，鳥啼人意閑。
讀易發妙藴，不惟評馬班。
著述五百卷，星芒照人寰。
天街幾綉鞍，蹀躞趨豹關。
河來砥柱立，一老菰蒲灣。
守齋領客遊，秋風韻枯菅。
我誦壁間文，徙倚蘚石斑。
德人不可見，月白漁舟還。